b'\n_START_ARTICLE_\nKastor z Rodosa\n_START_PARAGRAPH_\nKastor z Rodosa (gr\xc5\xa1ko \xce\x9a\xce\xac\xcf\x83\xcf\x84\xcf\x89\xcf\x81 \xe1\xbd\x81  \xe1\xbf\xac\xcf\x8c\xce\xb4\xce\xb9\xce\xbf\xcf\x82 K\xc3\xa1stor o R\xc3\xb3dios), znan tudi kot Kastor iz Masalije in Kastor iz Galatije z vzdevkom  Filoromeos (Ljubitelj Rima)  je bil gr\xc5\xa1ki slovni\xc4\x8dar in retorik. \xc5\xbdivel je v 1. stoletju pr. n. \xc5\xa1t. in bil sodobnik Julija Cezarja in senatorja Marka Tulija Cicera.\n_START_SECTION_\nOzadje\n_START_PARAGRAPH_\nKastor se v anti\xc4\x8dnih virih pogosto omenja kot avtoriteta za zgodovinske zadeve. Njegov vzdevek Filoromeos ka\xc5\xbee na njegovo naklonjenost do Rimljanov, ki je morda razvidna tudi iz Plutarhovega spisa, v katerem primerja rimske institucije s Pitagorovimi.  _NEWLINE_Bizantinska enciklopedija Suda ga opisuje kot zeta galatskega kralja Deiotarja, katerega naslavlja z rimski senator. Kralj je dal Kastorja in njegovo \xc5\xbeeno usmrtiti, ker ga je obto\xc5\xbeeval pred Julijem Cezarjem. O\xc4\x8ditno gre za zadevo, v kateri je Deiotarja branil senator Cicero. Isti Kastor je verjetno tudi Kastor z vzdevkom  Saecondarius, ki ga omenja Strabon. Tudi on je bil usmr\xc4\x8deni zet kralja Deiotarja. _NEWLINE_Ali je Kastor istoveten z retorikom Kastorjem z Rodosa, \xc5\xa1e vedno ni jasno. Eno od Kastorjevih del je omenjeno Biblioteki, ki se je neko\xc4\x8d pripisovala Apolodorju Atenskemu, umrlemu  okoli leta 140 pr. n. \xc5\xa1t. Iz tega sledi, da je retorik Kastor \xc5\xbeivel pred Apolodorjem ali bil njegov sodobnik in ni imel nobene zveze z dogodki, ki jih opisuje Cicero. Drug pogost zaklju\xc4\x8dek je, da je bil Kastor z Rodosa Cezarjev in Cicerov sodobnik in da Biblioteke ni napisal Apolodor ampak nek Psevdo-Apolodor.'